Foto: Admir Buljubašić/Cropix

UDRUGA Glas roditelja za djecu - GROZD uputila je premijeru Zoranu Milanoviću otvoreno pismo u kojemu, između ostalog, traži smjene Aleksandra Štulhofera i Željka Jovanovića.



"Poštovani gospodine premijeru,



sukladno Vašim ovlastima i odgovornošću koju imate pred građanima Republike Hrvatske zahtijevamo da hitno sazovete izvanrednu sjednicu Vlade te:



1. Isključite prof. Aleksandra Štulhofera iz povjerenstva za izradu programa zdravstvenog odgoja te zatražite od Državnog odvjetništva da pokrene istragu o tome je li prof. Štuhofer povezan s izlaganjem maloljetnika pornografiji i širenjem pedofilije u Republici Hrvatskoj.



2. Smijenite ministra znanosti, obrazovanja i sporta g. Jovanovića te mu onemogućite rad na sličnoj poziciji u Vladi RH, jer je, zbog brojnih propusta u njegovu radu, u sve škole u RH uveden neznanstveni program koji počiva na rodnoj ideologiji te slijedi smjernice Svjetskog kongresa seksologa koji, između ostalog, promiče pedofiliju.



3. Smijenite g. Filipovića sa mjesta ravnatelja Agencije za odgoj i obrazovanje te mu onemogućite rad na bilo kakvoj vodećoj poziciji, jer je kao ravnatelj Agencije za odgoj i obrazovanje uz sve navedeno pod točkom 2, prof. Aleksandra Štulhofera imenovao za autora 4. modula zdravstvenog odgoja.



4. Poništite odluku ministra Jovanovića od 28. 9. 2012. kojom se zdravstveni odgoj uveo u škole kao obavezan kurikulum.



Kao što neosporni dokazi pokazuju, g. Štulhofer, autor 4. modula programa zdravstvenog odgoja, osim što je stipendist i suradnik instituta Kinsey iz SAD-a čije znanstvene postavke se, između ostalog temelje i na seksualnom zlostavljanju djece, i sam već dugi niz godina surađuje s osobama koje su deklarirani pedofili. Tako je na Kongres seksologa koji je organizirao 2001. g. u Dubrovniku , pozvao dva deklarirana pedofila – g. Verna Bullougha i g. Erwina Haeberlea, te zagovaratelja pedofilije Thea Sandforta (poveznica). S g. Sandfortom je surađivao kao suautor knjige „Sexuality and Gender in Postcommunist Eastern Europe and Russia” (poveznica) . G. Sandfort je, između ostalog, pobornik snižavanja dobne granice za upuštanje djece u spolne odnose te autor kontroverznog „istraživanja“ (poveznica) u kojem je intervjuirao dječake u dobi od 10 – 16 godina, u stanovima muškaraca koji su ih iskorištavali, te ne prijavivši pedofiliju, zaključio kako je tim mladićima dobro u „vezama“ u kojima se trenutno nalaze.



Uza sve navedeno, spomenimo i to da se g. Štulhofer usprotivio podizanju dobne granice od 14 na 16 godina starosti za stupanje u spolne odnose s punoljetnim osobama u RH (poveznica).



U svjetlu ovih informacija, ponovno upozoravamo da je prof. Štulhofer u 4. modul kurikuluma zdravstvenog odgoja , između ostalih, već elaboriranih nedostataka, uveo sljedeće teme koje otvaraju prostor za promicanje pedofilije i ugrožavanje djece povjerene obrazovnom sustavu RH:



1. U popis preporučene literature za 4. modul uvrstio literaturu koja je znanstveno neutemeljena, između ostalog i knjigu „O užitku“ autora P. Abramsona i S. Pinkertona, koju je dijelom preveo i za koju je napisao predgovor, a koja promiče pornografiju kao didaktičko sredstvo i tvrdi kako je najbolje vrijeme za seksualna iskustva predadolescencija, jer ta životna dob nije povezana s reprodukcijom.



Tekst se nastavlja ispod oglasa

2. U kurikulumu lažno atribuirao Deklaraciju o seksualnim pravima Svjetskoj zdravstvenoj organizaciji (poveznica), dok je ova deklaracija zapravo zaključna deklaracija Kongresa seksologa (poveznica).



3. U 3. razredu osnovne škole uveo dobno neprilagođenu nastavnu jedinicu o neprikladnim vrstama dodira ("underwear rule") koju je Vijeće Europe namijenilo roditeljima i skrbnicima (poveznica), a g. Štulhofer ju nameće dječacima i djevojčicama u dobi od 9 godina, što će imati za posljedicu psihološko zlostavljanje i ranu seksualizaciju djece.



Kao što je udruga Glas roditelja za djecu, koja predstavlja više od 40,000 roditelja u Republici Hrvatskoj u više navrata upozoravala, kurikulum zdravstvenog odgoja, posebice njegov 4. modul, uveden je u sve osnovne i srednje škole u Hrvatskoj kršeći zakone i međunarodne propise, njegov sadržaj nameće rodnu ideologiju i postavke Svjetskog kongresa seksologa koji, između ostalog, promiče i pedofiliju, nije znanstveno utemeljen te spolnost u potpunosti odvaja od vrijednosti većine roditelja u Republici Hrvatskoj.



Slobodni smo Vas zamoliti i da iz povjerenstva za izradu kurikuluma povučete svoju suprugu, dr. Musić – Milanović jer činjenica da je i ona jedna od pet članova povjerenstva, daje, vjerujemo, lažni kredibilitet prof. Štulhoferu te neznanstvnim i ideološkim temeljima uvedenog programa", stoji u otvorenom pismu udruge GROZD.